# DECIZIA ETAPEI DE ÎNCADRARE

## draft

Ca urmare a solicitării de emitere a acordului de mediu adresate de **SC STONEBORN SRL**, cu sediul judeţul Sibiu, comuna Șelimbăr, str. Mihai Viteazu, nr. 104, înregistrată la A.P.M. Sibiu cu nr. 914/19.01.2018, a completărilor înregistrate la nr. 2172/15.02.2018, în baza:

* **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

Autoritatea competentă pentru protecţia mediului A.P.M. Sibiu decide, ca urmare a consultărilor desfăşurate în cadrul şedinţei Comisiei de Analiză Tehnică din data de 14.02.2018, că proiectul **Execuţie iaz piscicol,** propus a fi amplasat în comuna **Porumbacu de Jos, sat Colun, extravilan,** CF nr. 108262**, nu se supune evaluării impactului asupra mediului şi nu se supune** **evaluării adecvate.**

**Justificarea prezentei decizii:**

**I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:**

* proiectul se încadrează în prevederile Hotărârii Guvernului nr. 445/2009, Anexa 2 - lista proiectelor pentru care trebuie stabilită necesitatea efectuării evaluării impactului asupra mediului pct. 2, litera a - cariere, exploatări miniere de suprafaţă si de extracţie a turbei, altele decât cele prevăzute in anexa nr.1.

**1. Caracteristicile proiectului**

**a) mărimea proiectului**

Perimetrul propus a se realiza se află de-a lungul pârâului Scoreiu, pe malul stâng, în zona terasă a albiei majore, la aproximativ 275 m de acesta, în aval de localitatea Scoreiu (cca2.40 Km).

Accesul la amenajarea piscicolă se va face astfel:

* din DN1 Braşov-Sibiu, apoi pe drumul comunal care face legătură între localitatea Sărata şi localitatea Colun, şi pe un drum de exploatare de 0,8 km;
* din DN 1 Braşov-Sibiu, pe un drum local care se racordează la acesta în localitatea Scoreiu, iar în continuare pe cca. 1.9 km de drum industrial până în perimetru:

Suprafața totală a perimetrului este de 9600 mp, din care suprafața ocupată de iazul piscicol va fi de 8400 mp, iar suprafața luciului de apă va fi de 6800 mp, cu un volum total de apă în lac de 21760 mc.

Amenajarea zonei pentru folosința piscicolă constă în:

* excavarea și extragerea agregatelor minerale (balastului) din perimetrul lucrărilor, realizându - se astfel cuveta iazului piscicol;
* realizarea taluzurilor finale cu înclinare 1:2, sub un unghi maxim de 450;

Iazul piscicol Scoreiu 2, va avea următoarele date constructive:

* suprafața luciului de apă - 6800 mp;
* volumul **total apă în lac** – 21760 m3;
* lungime **medie** – 135 m;
* lățime **medie** – 62 m;
* cota de fund a iazului - +381 md MN;
* taluzul cuvetei 1:2 și unghi maxim de 450;

*Pilieri de siguranță:*

* faţă de proprietăţile învecinate se va păstra o distanță de 2,0 m;
* fată de drumul de exploatare se va păstra o distanță de 3,0 m;
* exploatarea se va face conform profilelor transversale fără a coborî sub cota 381,00 mdMN;
* panta taluzului va fi de 1:2, pentru asigurarea stabilității acestuia.

Amenajarea zonei pentru folosinţa piscicolă constă în:

* se va alege metoda de lucru cu transportul solului vegetal la halda de steril amplasată în interiorul perimetrului, pe laturile lungi ale fiecărui lac din cadrul amenajării;
* realizarea cuvetei lacului propus pentru excavare, încărcare material excavat şi transportarea în afara perimetrului;
* realizarea taluzării pe conturul perimetrului iazului piscicol, în scopul devinitivării cuvetei iazului şi stabilizării taluzurilor, lucrări care vor fi urmate de impermeabilizarea acestora prin înierbare;
* se vor executa lucrări pentru refacerea zonelor afectate de execuţia lucrărilor din cadrul perimetrului.

Lucrări de pregătire constau în: defrișarea vegetației lemnoase sporadice; înlăturarea copertei de sol de cca. 0,5 -0,6 m grosime, realizarea drumurilor de acces progresiv în perimetrul de execuție a lucrărilor - pentru a accede la toate zonele amenajării. Se va menține un avans la decopertare de cca 15 -20 m, față de fronturile de lucru. Sensul de înaintare a lucrărilor de pregătire și a celor de extracție va fi de la SV spre NE; extracția pietrișului din perimetrul de exploatare al unității se va efectua în fâșii paralele, de câte 5 -10 m lățime, pornindu –se de la limita perimetrului de SV, pe direcția de exploatare SV –NE.

**b) cumularea cu alte proiecte** – perimetrul propus spre exploatarea face parte dintr-o zona în care se va desfășura aceeaşi activitate.

**c) utilizarea resurselor naturale** – pietriş şi nisip în limitele prevăzute prin permisul de exploatare.

**d) producţia de deşeuri**

* deşeuri rezultate direct din activitatea de extracție a resurselor minerale:

|  |  |  |  |  |  |
| --- | --- | --- | --- | --- | --- |
| Flux de deșeuri extractive și cantitatea estimată | Stare fizică | Clasificarea deșeurilor conform H.G. 856/2002 | Mod de depozitare | Durată de stocare [ani] | Instalație de depozitare |
| Sol fertil, sol decopertat – 4200 mc | solidă | 01 01 02 | Stive de sol fertil și sol nepoluat pe pilierii de siguranță | <1 | nu |

* pe perioada de execuție a lucrărilor deșeuri menajere - se vor gestiona prin firme autorizate; solul vegetal va fi utilizat la taluzarea malurilor și refacerea altor suprafețe afectate de lucrări asemănătoare, iar sterilul la amenajarea digului de protecție a iazurilor.

Conform memoriului de prezentare, perimetrul nu intră sub incidenţa prevederilor H.G. nr. 856/2008 privind gestionarea deşeurilor din industriile extractive.

**e) emisiile poluante, inclusiv zgomotul și alte surse de disconfort**

- emisii vor rezulta, în perioada de execuție a lucrărilor, din surse mobile, manevrarea utilajelor și agregatelor, eventuale scurgeri de produs petrolier sau depozitare necorespunzătoare de deşeuri de la organizarea de şantier.

**f) riscul de accident, ţinându-se seama în special de substanţele si de tehnologiile utilizate** – numai în cazul nerespectării normelor de protecţia muncii.

**2. Localizarea proiectului**

**2.1 utilizarea existentă a terenului** – situaţia existentă teren neproductiv, proiectul respectă dispoziţiile art. 71 din O.U.G. nr. 195/2005 privind protecţia mediului, cu modificările şi completările ulterioare.

**2.2 relativa abundenţă a resurselor naturale din zonă, calitatea şi capacitatea regenerativă a acestora:** nu este cazul.

**2.3 capacitatea de absorbţie a mediului, cu atenţie deosebită pentru:**

**a) zonele umede:** nu este cazul;

**b) zonele costiere:** nu este cazul;

**c) zonele montane si cele împădurite:** nu este cazul;

**d) parcurile si rezervaţiile naturale:** nu este cazul;

e**) ariile clasificate sau zonele protejate prin legislaţia în vigoare:** nu este cazul;

**f) zonele de protecţie specială**, mai ales cele desemnate prin Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, zonele prevăzute prin Legea nr. 5/2000 privind aprobarea Planului de amenajare a teritoriului naţional – Secţiunea a III-a - zone protejate, zonele privind caracterul şi mărimea zonelor de protecţie sanitară şi hidrogeologică: nu este cazul.

**g) ariile în care standardele de calitate a mediului stabilite de legislaţie au fost deja depăşite:** nu este cazul;

**h) ariile dens populate:** nu este cazul;

**i) peisajele cu semnificaţie istorică, culturală și arheologică:** nu este cazul.

**3. Caracteristicile impactului potenţial**

**a) extinderea impactului:** nu are impact negativ, în situația respectării proiectului;

**b) natura transfrontalieră a impactului:** nu este cazul;

**c) mărimea și complexitatea impactului:** se vor lua măsuri de reducere şi limitare a impactului asupra mediului. Impact potenţial nesemnificativ, având în vedere caracteristicile proiectului şi localizarea acestuia.

**d) probabilitatea impactului:** redus pe perioada de execuţie a lucrărilor;

**e) durata, frecvența și reversibilitatea impactului:** impact redus pe perioada de realizare a proiectului.

 **II. Motivele care au stat la baza luării deciziei etapei de încadrare în procedura de evaluare adecvată sunt următoarele:**

* proiectul nu se încadrează în prevederile art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare.

**Proiectul nu necesită parcurgerea celorlalte etape ale evaluării impactului asupra mediului şi nu se supune evaluării adecvate.**

**Condiţiile de realizare a proiectului:**

* respectarea legislaţiei în vigoare în domeniul protecţiei mediului;
* respectarea întocmai a proiectului și a condițiilor impuse prin avizele obținute;
* organizarea de şantier se va realiza strict în interiorul suprafeţei de teren proprietate personală a titularului ;
* se vor respecta prevederile Planului de refacere a mediului și ale Proiectului Tehnic de refacere a mediului;
* se vor respecta condiţiile impuse prin avizul de gospodărire a apelor nr. 5 din 05.02.2018, emis de Administraţia Bazinală de Apă Olt –Sistemul de Gospodărire a Apelor Sibiu;
* se vor asigura condiţii de colectare a deşeurilor rezultate; nu se vor evacua nici un fel de deşeuri în alte locuri, decât în spaţiile special amenajate;
* la executarea lucrărilor, se vor respecta normele legale în vigoare: sanitare, de prevenire şi stingere a incendiilor şi de protecţia muncii;
* respectarea întocmai a condiţiilor prevăzute în documentele şi avizele preliminare emise de alte autorităţi;
* este interzisă afectarea terenurilor în afara amplasamentelor autorizate pentru realizarea lucrărilor de investiţii, prin: abandonarea, înlăturarea sau eliminarea deşeurilor în locuri neautorizate şi staţionarea mijloacelor de transport în afara terenurilor desemnate în acest scop;
* se vor lua măsuri pentru evitarea poluării accidentale a factorilor de mediu pe toată durata execuţiei lucrărilor şi implementării proiectului;
* nu se va degrada mediul natural sau amenajat, prin depozitari necontrolate de deşeuri de orice fel;
* managementul deşeurilor generate de lucrări va fi în conformitate cu legislaţia specifică de mediu şi va fi în responsabilitatea titularului de proiect cât şi a operatorului care realizează lucrările;
* utilajele utilizate pe durata de realizare a lucrărilor, precum şi mijloacele de transport, vor avea o stare tehnică corespunzătoare, astfel încât să fie exclusă orice posibilitate de poluare a mediului înconjurător cu combustibil ori material lubrifiant direct sau indirect.
* pentru a se reveni la un peisaj normal, având în vedere faptul ca exploatarea resurselor presupune crearea de denivelări în teren, este necesară luarea unor masuri la terminarea exploatării, după cum urmează:
* taluzarea malurilor exploatării astfel încât sa se evite posibilitatea creării de zone de alunecare;
* retragerea tuturor utilajelor folosite în cadrul perimetrului;
* reamenajarea drumurilor care au fost realizate pentru accesul la perimetru;
* reabilitarea ecologica constă în redarea suprafeţelor ocupate temporar la forma iniţială.

**Conform prevederilor Ordinului nr. 1798/2007 *privind procedura de autorizare a activităţilor cu impact asupra mediului*, pentru activitatea înscrisă la cod CAEN 0812 – extracția pietrișului și nisipului, este necesară solicitarea şi obţinerea autorizaţiei de mediu.**

Conform art. 22, alin. (1) din HG nr. 445/2009, titularului proiectului are obligaţia, de a notifica în scris Agenţia pentru Protecţia Mediului Sibiu despre orice modificare a datelor/informaţiilor care au stat la baza luării deciziei etapei de încadrare.

Conform art. 49, alin. (3) si (4) din Ordinul MMP nr. 135/2010 privind aprobarea Metodologiei de aplicare a evaluării impactului asupra mediului pentru proiecte publice şi private, la finalizarea lucrărilor, veţi notifica APM Sibiu în vederea efectuării unui control de specialitate pentru verificarea respectării prevederilor prezentei decizii. Procesul-verbal întocmit în urma controlului se va anexa şi va face parte integrantă din procesul-verbal de recepţie la terminarea lucrărilor.

**Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.**

**Prezenta a fost emisă în 3 (trei) exemplare originale fiecare exemplar având un număr de 5 (cinci) pagini, semnate și ștampilate: 1 ex. pentru solicitant, 2 ex. se arhivează la A.P.M. Sibiu.**

 **DIRECTOR EXECUTIV, ŞEF SERVICIU AVIZE,**

 **Ec. Ioan FRĂTICI ACORDURI, AUTORIZAŢII,**

 **Ing. Livia MITEA**

###

###  Întocmit,

 **Biolog Mariana SUCIU**